Sundhedsministerens idé om et nationalt dna-register er grundlæggende god, men hendes lovforslag tager så ringe hensyn til borgernes ret til privatliv, at det i sin nuværende form bør trækkes tilbage.

Sådan lyder opfordringen fra Patientdataforeningen, Advokatsamfundet, Ingeniørforeningen (IDA), Dansk Psykolog Forening, Jordemoderforeningen, Patientforeningen Danmark, Dataethics, Forbrugerrådet Tænk, Rådet for Digital Sikkerhed, Dansk Selskab for Almen Medicin, Amnesty International Danmark, Prosa og IT-Politisk Forening.

I et åbent brev til Folketinget skriver de 13 organisationer, at de er positive over for ideen om Nationalt Genom Center, som skal føre til bedre behandling af patienter. Men lovforslaget lider af så alvorlige brister, at det »ikke er et betryggende grundlag for en politisk beslutning«.